CELEX: 32017D0918
Language: fi
Date: 2017-05-23 00:00:00
Title: Komission täytäntöönpanopäätös (EU) 2017/918, annettu 23 päivänä toukokuuta 2017, Saint Vincent ja Grenadiinien toteamisesta laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi

30.5.2017   
            
            
               FI
            
            
               Euroopan unionin virallinen lehti
            
            
               L 139/70
            
         KOMISSION TÄYTÄNTÖÖNPANOPÄÄTÖS (EU) 2017/918,
   annettu 23 päivänä toukokuuta 2017,
   Saint Vincent ja Grenadiinien toteamisesta laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2874/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 31 artiklan,
   sekä katsoo seuraavaa:
   1.   JOHDANTO
   
   
               (1)
            
            
               Asetuksella (EY) N:o 1005/2008, jäljempänä LIS-asetus, perustetaan laittoman, ilmoittamattoman ja sääntelemättömän kalastuksen, jäljempänä ’LIS-kalastus’, ehkäisemistä, estämistä ja poistamista koskeva unionin järjestelmä.
            
         
               (2)
            
            
               LIS-asetuksen VI luvussa säädetään menettelystä yhteistyöhön osallistumattomien kolmansien maiden toteamiseksi, toimenpiteistä yhteistyöhön osallistumattomiksi todettuihin kolmansiin maihin nähden, yhteistyöhön osallistumattomia maita koskevan luettelon laatimisesta, yhteistyöhön osallistumattomien maiden luettelosta poistamisesta, yhteistyöhön osallistumattomien maiden luettelon julkisuudesta sekä kiireellisistä toimenpiteistä.
            
         
               (3)
            
            
               LIS-asetuksen 31 artiklan mukaisesti komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa voidaan todeta yhteistyöhön osallistumattomaksi kolmanneksi maaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet.
            
         
               (4)
            
            
               Yhteistyöhön osallistumattomaksi kolmanneksi maaksi toteamisen on perustuttava kaikkien LIS-asetuksen 31 artiklan 2 kohdassa säädettyjen tietojen tarkasteluun.
            
         
               (5)
            
            
               LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista maista. Kyseisiin maihin sovelletaan LIS-asetuksen 38 artiklassa säädettyjä toimenpiteitä.
            
         
               (6)
            
            
               LIS-asetuksen 12 artiklan 2 kohdan mukaisesti kalastustuotteita saa tuoda unioniin ainoastaan, jos niiden mukana seuraa kyseisen asetuksen mukainen saalistodistus.
            
         
               (7)
            
            
               LIS-asetuksen 20 artiklan 1 kohdan a alakohdan mukaisesti tietyn lippuvaltion varmentamat saalistodistukset hyväksytään ainoastaan sillä edellytyksellä, että kyseinen lippuvaltio ilmoittaa komissiolle järjestelyistään niiden lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita sen kalastusalusten on noudatettava.
            
         
               (8)
            
            
               Saint Vincent ja Grenadiinit ei ole toimittanut komissiolle ilmoitustaan lippuvaltiona LIS-asetuksen 20 artiklan mukaisesti.
            
         
               (9)
            
            
               LIS-asetuksen 20 artiklan 4 kohdan mukaisesti komissio tekee hallinnollista yhteistyötä kolmansien maiden kanssa aloilla, jotka liittyvät kyseisen asetuksen saalistodistusta koskevien säännösten täytäntöönpanoon.
            
         
               (10)
            
            
               LIS-asetuksen 31 artiklan 2 kohdassa tarkoitettujen tietojen perusteella komissio katsoi, että oli olemassa vahvoja viitteitä siitä, että Saint Vincent ja Grenadiinit on laiminlyönyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet.
            
         
               (11)
            
            
               LIS-asetuksen 32 artiklan mukaisesti komissio päätti näin ollen ilmoittaa 12 päivänä joulukuuta 2014 annetulla päätöksellä (2) Saint Vincent ja Grenadiineille mahdollisuudesta, että se todetaan yhteistyöhön osallistumattomaksi kolmanneksi maaksi LIS-asetuksen nojalla.
            
         
               (12)
            
            
               Kyseinen 12 päivänä joulukuuta 2014 annettu päätös sisälsi tiedot tällaisen mahdollisen toteamisen perusteena olevista olennaisista tosiasioista ja huomioista.
            
         
               (13)
            
            
               Päätös annettiin tiedoksi Saint Vincent ja Grenadiineille, ja sille lähetettiin kirje, jossa Saint Vincent ja Grenadiineja kehotettiin toteuttamaan tiiviissä yhteistyössä komission kanssa toimintasuunnitelma yksilöityjen puutteiden korjaamiseksi.
            
         
               (14)
            
            
               Komissio kehotti Saint Vincent ja Grenadiineja erityisesti i) toteuttamaan kaikki tarvittavat toimenpiteet komission ehdottamassa toimintasuunnitelmassa olevien toimien täytäntöönpanemiseksi, ii) arvioimaan komission ehdottamassa toimintasuunnitelmassa olevien toimien täytäntöönpanoa ja iii) lähettämään aina kuuden kuukauden välein komissiolle yksityiskohtaisen kertomuksen, jossa arvioidaan kunkin toimen täytäntöönpanoa muun muassa siihen liittyen, millainen yksittäis- ja/tai kokonaisvaikutus toimella on täysin vaatimustenmukaisen kalastuksen valvontajärjestelmän varmistamiseen.
            
         
               (15)
            
            
               Saint Vincent ja Grenadiineille annettiin mahdollisuus toimittaa vastineensa komission 12 päivänä joulukuuta 2014 antamaan päätökseen sekä muihin asiaankuuluviin komission ilmoittamiin tietoihin, niin että se voi esittää näyttöä, joka osoittaa vääräksi 12 päivänä joulukuuta 2014 annetussa päätöksessä esiin tuodut seikat tai antaa niistä lisätietoa. Saint Vincent ja Grenadiineille taattiin oikeus pyytää tai toimittaa lisätietoja.
            
         
               (16)
            
            
               Komissio käynnisti 12 päivänä joulukuuta 2014 antamassaan päätöksessä ja lähettämässään kirjeessä vuoropuhelun Saint Vincent ja Grenadiinien kanssa ja ilmoitti pitävänsä kuuden kuukauden määräaikaa periaatteessa riittävänä yhteisymmärryksen saavuttamiseen.
            
         
               (17)
            
            
               Komissio jatkoi kaikkien tarpeellisina pitämiensä tietojen hankkimista ja todentamista. Saint Vincent ja Grenadiinien 12 päivänä joulukuuta 2014 annetun päätöksen perusteella antamia suullisia ja kirjallisia huomautuksia tarkasteltiin ja ne otettiin huomioon. Komissio ilmoitti näkökannoistaan Saint Vincent ja Grenadiineille säännöllisesti joko suullisesti tai kirjallisesti.
            
         
               (18)
            
            
               Saint Vincent ja Grenadiinit ei ole puuttunut riittävissä määrin 12 päivänä joulukuuta 2014 annetussa päätöksessä kuvattuihin huolenaiheisiin ja puutteisiin eikä siis ole pannut täysimääräisesti täytäntöön päätökseen liittyvässä toimintasuunnitelmassa ehdotettuja toimenpiteitä.
            
         2.   MENETTELY SAINT VINCENT JA GRENADIINIEN SUHTEEN
   
   
               (19)
            
            
               Komissio ilmoitti Saint Vincent ja Grenadiineille 12 päivänä joulukuuta 2014 harkitsevansa mahdollisuutta todeta Saint Vincent ja Grenadiinit yhteistyöhön osallistumattomaksi kolmanneksi maaksi LIS-asetuksen 32 artiklan nojalla.
            
         
               (20)
            
            
               Komissio kehotti Saint Vincent ja Grenadiineja toteuttamaan tiiviissä yhteistyössä omien yksiköidensä kanssa toimintasuunnitelman 12 päivänä joulukuuta 2014 annetussa päätöksessä yksilöityjen puutteiden korjaamiseksi.
            
         
               (21)
            
            
               Komission yksilöimät pääasialliset puutteet koskivat sitä, että kansainvälisen oikeuden mukaiset velvoitteet oli jätetty useilta osin panematta täytäntöön, mikä liittyi eritoten asianmukaisen lainsäädäntökehyksen hyväksymättä jättämiseen sekä riittävän ja tehokkaan valvonnan, tarkkailijajärjestelmän ja tarkastusohjelman, selkeiden ja avointen rekisteröinti- ja kalastuslisenssinmenettelyjen sekä varoittavan seuraamusjärjestelmän puuttumiseen. Muut yksilöidyt puutteet koskivat yleisesti kansainvälisten velvoitteiden kuten alueellisten kalastuksenhoitojärjestöjen suositusten ja päätöslauselmien noudattamista. Katsottiin myös, ettei Saint Vincent ja Grenadiinit ole noudattanut asiaankuuluvien elinten antamia suosituksia ja päätöslauselmia, kuten Yhdistyneiden kansakuntien kansainvälistä toimintasuunnitelmaa LIS-kalastuksen ehkäisemiseksi, vastustamiseksi ja poistamiseksi eikä lippuvaltiotoimintaa koskevia FAO:n suuntaviivoja. Ei-sitovien suositusten ja päätöslauselmien noudattamatta jättämistä pidettiin kuitenkin ainoastaan lisätodisteena eikä toteamisen perusteena.
            
         
               (22)
            
            
               Saint Vincent ja Grenadiinit ilmoitti 2 päivänä helmikuuta 2015 komissiolle käyttöön ottamansa institutionaaliset järjestelyt 12 päivänä joulukuuta 2014 annetussa päätöksessä yksilöityjen puutteiden korjaamiseksi.
            
         
               (23)
            
            
               Tekniset neuvottelut komission ja Saint Vincent ja Grenadiinien välillä käytiin 11 päivänä helmikuuta 2015 Panamassa.
            
         
               (24)
            
            
               Komissio ja Saint Vincent ja Grenadiinien viranomaiset pitivät 13 päivänä maaliskuuta 2015 puhelinkokouksen toimintasuunnitelman toteutusasteen seurantaa varten.
            
         
               (25)
            
            
               Saint Vincent ja Grenadiinien viranomaiset toimittivat 7 päivänä elokuuta 2015 asiakirjan, jossa lueteltiin LIS-kalastuksen ehkäisemiseksi toteutetut toimet. Kyseisellä tiedonannolla viranomaiset kuitenkin ilmoittivat, että useimpien toimintasuunnitelmassa lueteltujen asiakirjojen lopullista hyväksymistä oltiin lykkäämässä.
            
         
               (26)
            
            
               Komissio lähetti 2 päivänä lokakuuta 2015 Saint Vincent ja Grenadiinien maataloudesta, maaseudun muutoksesta, metsänhoidosta ja kalastuksesta vastaavalle ministerille kirjeen, jossa se totesi, ettei ollut selvää näyttöä siitä, että Saint Vincent ja Grenadiinien viranomaiset olisivat korjanneet puutteet, jotka johtivat alustavaan toteamiseen yhteistyöhön osallistumattomaksi maaksi, ja ehdotti vuoropuhelun jatkamista konsultointikäynnillä paikan päälle.
            
         
               (27)
            
            
               Saint Vincent ja Grenadiinien viranomaiset vastasivat kyseiseen kirjeeseen toimittamalla 28 päivänä lokakuuta 2015 edistymistä koskevan kertomuksen, joka ei kuitenkaan sisältänyt johdanto-osan 25 kappaleessa mainittua asiakirjaa täydentäviä tietoja.
            
         
               (28)
            
            
               Komissio korosti 16 päivänä joulukuuta 2015 lähetetyllä kirjeellä Saint Vincent ja Grenadiinien edistymisen puutetta toimintasuunnitelman puutteiden korjaamisessa 12 päivänä joulukuuta 2014 annetun päätöksen jälkeen.
            
         
               (29)
            
            
               Komissio lähetti 19 päivänä tammikuuta 2016 Saint Vincent ja Grenadiinien viranomaisille kirjeen, jossa se jakoi LIS-luettelossa olevan, myös nimillä Kunlun ja Taishan tunnetun kalastusaluksen Asian Warrior toiminnasta kerätyt tiedot ja pyysi lisätietoja Saint Vincent ja Grenadiinien lipun alla purjehtivien alusten rekisteröintiprosessista.
            
         
               (30)
            
            
               Komissio teki helmikuussa 2016 konsultointikäynnin, jonka tavoitteena on keskustella 12 päivänä joulukuuta 2014 annetun päätöksen jälkeen saavutetusta edistymisestä. Käynti vahvisti jäljellä olevat vajavaisuudet päätöksessä yksilöityjen puutteiden korjaamisessa.
            
         
               (31)
            
            
               Saint Vincent ja Grenadiinien viranomaiset toimittivat maaliskuussa 2016 i) luonnoksen kansallisesta toimintasuunnitelmasta LIS-kalastuksen ehkäisemiseksi, estämiseksi ja poistamiseksi sekä ii) kalastusalusten sääntelyyn osallistuvien kahden kansallisen viranomaisen, kalastusosaston ja merenkulkuhallinnon, välisen yhteisymmärryspöytäkirjan. Komissio ilmoitti 3 päivänä kesäkuuta 2016 päivätyllä kirjeellä Saint Vincent ja Grenadiinien viranomaisille, että näiden asiakirjojen sisältö ei välttämättä ole linjassa kansainvälisen oikeuden mukaisten lippuvaltion velvollisuuksien kanssa, joihin kuuluu toteuttaa toimenpiteitä LIS-kalastuksen ehkäisemiseksi, estämiseksi ja poistamiseksi. Lisäksi kirjeessä korostettiin, että toimintasuunnitelmassa yksilöityjen puutteiden korjaamiseksi ei ollut esitetty selkeää aikataulua.
            
         
               (32)
            
            
               Komissio kehotti 3 päivänä kesäkuuta 2016 päivätyllä kirjeellä Saint Vincent ja Grenadiinien viranomaisia antamaan tietoja maan lipun alla purjehtivasta kalastusaluksesta Gotland, jonka epäillään harjoittaneen kalastustoimintaa ilman voimassa olevaa lisenssiä Senegalin kansalliseen lainkäyttövaltaan kuuluvilla vesialueilla ja kieltäytyneen noudattamasta Senegalin viranomaisten antamia määräyksiä (3).
            
         
               (33)
            
            
               Kesäkuussa 2016 Saint Vincent ja Grenadiinit liittyi FAO:n satamavaltion toimenpiteitä koskevaan sopimukseen.
            
         
               (34)
            
            
               Saint Vincent ja Grenadiinien viranomaisille lähetettiin 15 päivänä heinäkuuta 2016 sähköpostitse muistutus, jossa niitä kehotettiin ryhtymään aktiivisiin toimiin LIS-kalastuksen torjumiseksi ja korjaamaan kalastustoiminnan oikeudellisissa ja hallinnollisissa puitteissa olevat puutteet.
            
         
               (35)
            
            
               Muistutusta seurasi Saint Vincent ja Grenadiinien viranomaisille 24 päivänä lokakuuta 2016 lähetetty kirje, jonka viranomaiset kuittasivat vastaanottaneensa vielä samana päivänä.
            
         3.   SAINT VINCENT JA GRENADIINIEN TOTEAMINEN YHTEISTYÖHÖN OSALLISTUMATTOMAKSI KOLMANNEKSI MAAKSI
   
   
               (36)
            
            
               Komissio on tarkastellut LIS-asetuksen 31 artiklan 3 kohdan nojalla, miten Saint Vincent ja Grenadiinit on noudattanut sille lippu-, satama-, rannikko- tai markkinavaltiona kansainvälisen oikeuden mukaan kuuluvia kansainvälisiä velvollisuuksia. Tätä tarkastelua varten komissio on ottanut huomioon LIS-asetuksen 31 artiklan 4–7 kohdassa luetellut tekijät.
            
         3.1   LIS-alusten ja -kauppavirtojen toistuvuuden osalta toteutetut toimenpiteet (LIS-asetuksen 31 artiklan 4 kohta)
   
   
               (37)
            
            
               Julkisesti saatavilla olevien tietojen perusteella komissio totesi, että ainakin kaksi Saint Vincent ja Grenadiinien lipun alla purjehtivaa alusta on ollut osallisena LIS-kalastukseen vuosina 2015 ja 2016 (4).
            
         
               (38)
            
            
               Elokuussa 2015 kalastusalus Asian Warrior, joka tunnetaan myös nimillä Kunlun ja Taishan, oli rekisteröity Saint Vincent ja Grenadiinien lipun alla purjehtivaksi jäähdytysalukseksi. Kyseinen alus, joka oli aiemmin pysäytetty Thaimaassa siksi, että sen väitettiin valheellisesti purjehtivan Indonesian lipun alla, poistui syyskuussa 2015 Phuketin satamasta Thaimaassa ilman asianomaisilta viranomaisilta saatua lupaa. Tätä ennen alukseen oli tankattu 80 000 litraa polttoainetta ja sen ruumaan oli lastattu aiemmin Thaimaahan purettu hammaskalalasti. Joulukuussa 2015 Senegalin viranomaiset pysäyttivät aluksen.
            
         
               (39)
            
            
               Saint Vincent ja Grenadiinien viranomaiset poistivat aluksen Saint Vincent ja Grenadiinien alusrekisteristä 8 päivänä helmikuuta 2016 määräyksellä, jonka antoi Saint Vincent ja Grenadiinien ulkopuolella sijaitseva oikeushenkilö, jolle rekisterin hallinnointi oli delegoitu; syynä poistamiselle oli ”merenkulkuun kelpaamattomien rekisteritodistusten väärinkäyttö”. Vaikka Asian Warrior osallistui Saint Vincent ja Grenadiinien lipun alla purjehtiessaan lukuisiin LIS-toimiin ja saattoi laittomia saaliita markkinoille, Saint Vincent ja Grenadiinien viranomaiset eivät ryhtyneet tältä osin minkäänlaisiin hallinnollisiin tai rangaistustoimenpiteisiin aluksen kansallisesta rekisteristä poistamisen ohella. Lisäksi Asian Warrior on ollut Etelämantereen meren elollisten luonnonvarojen suojelukomission (CCAMLR) luettelossa vuodesta 2003, ja Interpol antoi 13 päivänä tammikuuta 2015 ilmoituksen (Purple Notice), joka saatettiin viimeksi ajan tasalle 29 päivänä syyskuuta 2015.
            
         
               (40)
            
            
               Pelkkä hallinnollinen päätös poistaa kalastusalus rekisteristä varmistamatta mahdollisuutta määrätä muita rangaistuksia on toimi, jolla ei ole pelotevaikutuksia. Kalastusaluksen rekisteristä poistaminen ei takaa, että rikkojat saavat toiminnastaan rangaistuksen ja heiltä poistetaan siitä saamansa hyöty. Saint Vincent ja Grenadiinien riittämättömät vastatoimet ja yhteistyön puute asianosaisten satamavaltioiden toimivaltaisten viranomaisten kanssa ei ole linjassa laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan FAO:n sopimuksen 6 artiklassa määrättyjen velvollisuuksien kanssa.
            
         
               (41)
            
            
               Komissio ei ole saanut Saint Vincent ja Grenadiinien viranomaisilta minkäänlaista viestiä, jossa annettaisiin tietoja Asian Warriorista.
            
         
               (42)
            
            
               Komission keräämien tietojen mukaan Saint Vincent ja Grenadiinien lipun alla purjehtivan Gotland-nimisen aluksen (5) raportoitiin helmikuussa 2016 kalastavan ilman lupaa Senegalin talousvyöhykkeellä. Senegalin viranomaiset antoivat määräyksen pysäyttää alus, joka kuitenkin pakeni. Koska aluksen toiminta rikkoo Senegalin merikalastuslakia (6), Senegalin viranomaiset määräsivät kalastusalukselle Gotland sakon, jonka suuruus on CFA 1 030 000 000 (7).
            
         
               (43)
            
            
               Senegalin viranomaisten avunpyynnön johdosta komissio otti yhteyttä Saint Vincent ja Grenadiinien viranomaisiin ja korosti, että Saint Vincent ja Grenadiinien oli tärkeä ryhtyä tarvittaviin toimenpiteisiin kyseisen aluksen suhteen. Komissio ei ole vielä tähän mennessä saanut vastausta Saint Vincent ja Grenadiineilta eikä sen tietoon ole tullut vastauksia jäsenvaltioiden LIS-asetuksen 51 artiklan puitteissa lähettämiin keskinäistä avunantoa koskeviin pyyntöihin. Komissiolle on ilmoitettu, että myös jotkin kolmannet maat toteuttivat vastaavia aloitteita. Komission tietoon ei ole muista lähteistä tullut toimenpiteitä, joita Saint Vincent ja Grenadiinit olisi toteuttanut asianomaisen aluksen suhteen.
            
         
               (44)
            
            
               Johdanto-osan 37–43 kappaleessa olevien tietojen osalta komissio katsoo, että Saint Vincent ja Grenadiinit on jättänyt täyttämättä velvoitteensa lippuvaltiona eikä ole estänyt laivastoaan harjoittamasta laitonta, ilmoittamatonta ja sääntelemätöntä LIS-kalastustoimintaa. Tässä yhteydessä muistutetaan, että YK:n merioikeusyleissopimuksen 94 artiklan 2 kohdan b alakohdan mukaisesti lippuvaltion on käytettävä sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen, mukaan lukien sekä aluksen päällikön, muun päällystön että miehistön toimet. Huomautettakoon, että YK:n merioikeusyleissopimuksen 117 artiklan mukaan lippuvaltioilla on velvollisuus toteuttaa tai tehdä muiden valtioiden kanssa yhteistyötä toteuttaakseen kansalaistensa suhteen toimenpiteitä, jotka voivat olla tarpeen aavan meren elollisten luonnonvarojen säilyttämiseksi.
            
         
               (45)
            
            
               Komissio tarkasteli lisäksi LIS-asetuksen 31 artiklan 4 kohdan b alakohdan mukaisesti toimenpiteitä, jotka Saint Vincent ja Grenadiinit on toteuttanut LIS-kalastuksesta peräisin olevien kalastustuotteiden markkinoilleen pääsyn osalta. Kansainvälisessä LIS-toimintasuunnitelmassa annetaan ohjeita kansainvälisesti sovituista markkinatoimenpiteistä, joilla tuetaan LIS-kalastuksesta peräisin olevan kalan ja kalatuotteiden kaupan vähentämistä tai lopettamista. Toimintasuunnitelman 71 kohdassa myös esitetään, että valtiot toteuttaisivat toimia markkinoidensa läpinäkyvyyden parantamiseksi, jotta kalan ja kalatuotteiden jäljittäminen olisi mahdollista. Vastuullista kalataloutta koskevassa FAO:n toimintaohjeessa, erityisesti sen 11 artiklassa, kuvataan hyviä käytäntöjä pyynnin jälkeistä käsittelyä ja vastuullista kansainvälistä kauppaa varten. Toimintaohjeiden 11 artiklan 1 kohdan 11 alakohdassa kehotetaan valtioita parantamaan kalan ja kalatuotteiden alkuperän tunnistamista ja näin varmistamaan, että kalan ja kalatuotteiden kansainvälinen ja kotimaan kauppa on kestävien säilyttämis- ja hoitokäytäntöjen mukaista.
            
         
               (46)
            
            
               Komissio totesi Saint Vincent ja Grenadiineille tekemiensä kahden käynnin aikana toukokuussa 2014, kuten 12 päivänä joulukuuta 2014 annetussa päätöksen johdanto-osan 9 kappaleessa mainitaan, ja helmikuussa 2016, että Saint Vincent ja Grenadiinien toimivaltaiset viranomaiset eivät pysty takaamaan kalastuslaivastonsa toiminnan riittävää valvontaa. Saint Vincent ja Grenadiinien toimivaltaiset viranomaiset ilmoittivat, että kaikki sen ICCAT:n alueella toimivat kalastusalukset purkavat tai jälleenlaivaavat saaliin yksinomaan Trinidad ja Tobagon satamissa (Port of Spain ja Chaguaramas). Koska Trinidad ja Tobagon viranomaiset eivät tee asiassa yhteistyötä, Saint Vincent ja Grenadiinit ei pysty toimittamaan tietoja sen lipun alla purjehtivien alusten avomerellä pyytämien lajien ominaisuuksista, Trinidad ja Tobagon satamissa puretuista tai jälleenlaivatuista kalastustuotteista eikä kyseisten tuotteiden kauppavirroista. Tältä osin Saint Vincent ja Grenadiinien viranomaiset eivät toimi yhteistyössä satamavaltioiden viranomaisten kanssa, mikä on vastoin laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan FAO:n sopimuksen 6 artiklaa.
            
         
               (47)
            
            
               Kuten johdanto-osan 38 kappaleessa kuvataan, Saint Vincent ja Grenadiinit ei ole myöskään estänyt LIS-kalastuksesta peräisin olevien kalastustuotteiden purkamista satamissa, mistä aiheutuu riski, että kyseiset tuotteet päästetään markkinoille.
            
         
               (48)
            
            
               Paikan päälle tehtyjen käyntien aikana kerättyjen tietojen perusteella komissio katsoo, että Saint Vincent ja Grenadiinit ei pysty takaamaan markkinoidensa läpinäkyvyyttä siten, että kala tai kalatuotteet voidaan jäljittää kansainvälisen LIS-toimintasuunnitelman 71 kohdassa ja FAO:n toimintaohjeiden 11.1.11 artiklassa tarkoitetulla tavalla. Tältä osin vaikuttaa siltä, että Saint Vincent ja Grenadiinit ei noudata YK:n kalakantasopimuksen 23 artiklassa vahvistettua satamavaltion velvollisuutta ryhtyä toimiin tehostaakseen kansainvälisiä suojelu- ja hoitotoimenpiteitä esimerkiksi asiakirjoja, pyydyksiä tai saaliita koskevilla satamatarkastuksilla sekä kielloilla purkaa tai jälleenlaivata saalis silloin, kun on osoitettu, että se on pyydetty kansainvälisten säilyttämis- ja hoitotoimenpiteiden tehokkuutta heikentävällä tavalla.
            
         
               (49)
            
            
               Ottaen huomioon 12 päivänä joulukuuta 2014 jälkeen tapahtuneen kehityksen komissio katsoo LIS-asetuksen 31 artiklan 3 ja 4 kohdan nojalla, että Saint Vincent ja Grenadiinit on laiminlyönyt sille lippuvaltiona kansainvälisen oikeuden mukaan kuuluvat velvollisuudet, jotka liittyvät sen lipun alla purjehtivien kalastusalusten harjoittamaan tai sen kansalaisten tuella tapahtuvaan LIS-kalastukseen, eikä se ole toteuttanut riittäviä toimia estääkseen LIS-kalastuksesta peräisin olevien kalastustuotteiden pääsyn markkinoilleen.
            
         3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)
   
   
               (50)
            
            
               Kuten 12 päivänä joulukuuta 2014 annetun päätöksen johdanto-osan 20 kappaleessa todetaan, komissio analysoi, onko Saint Vincent ja Grenadiinit toiminut tosiasiallisesti yhteistyössä komission kanssa tutkinnan ja siihen liittyvien toimien osalta, ja tuli siihen tulokseen, että Saint Vincent ja Grenadiinien kalastusala ei ole toimittanut komissiolle minkäänlaisia tietoja tai vastausta siihen, miten se aikoo korjata komission käynnin aikana todetut puutteet kalastuksenhoitojärjestelmässään. Komissio havaitsi 12 päivänä joulukuuta 2014 annetun päätöksen jälkeen, että Saint Vincent ja Grenadiinien viranomaiset eivät reagoineet komission pyyntöihin yhteistyön tekemisestä alusten Asian Warrior ja Gotland harjoittaman laittoman kalastustoiminnan suhteen. Komission keräämien tietojen perusteella todettiin, että tämä yhteistyön puuttuminen vaikutti myös avunpyyntöihin, joita jäsenvaltiot ja kolmannet maat lähettävät Saint Vincent ja Grenadiinien viranomaisille tutkinnan ja siihen liittyvien toimien yhteydessä.
            
         
               (51)
            
            
               Toimintasuunnitelmaan liittyvät asiakirjat, jotka toimitettiin komissiolle 12 päivänä joulukuuta 2014 annetun päätöksen jälkeen, eivät myöskään johtaneet konkreettisiin toimiin.
            
         
               (52)
            
            
               Arvioidessaan, täyttikö Saint Vincent ja Grenadiinit velvoitteensa lippuvaltiona, komissio analysoi myös tekikö se yhteistyötä muiden valtioiden kanssa LIS-kalastuksen torjumiseksi.
            
         
               (53)
            
            
               Toukokuussa 2014 ja helmikuussa 2016 paikan päälle tehtyjen käyntien aikana kerättyjen tietojen perusteella komissio totesi, että ICCAT:n alueella toimivat Saint Vincent ja Grenadiinien lipun alla purjehtivat alukset purkavat ja jälleenlaivaavat saaliin Trinidad ja Tobagon satamissa. Saint Vincent ja Grenadiinien viranomaiset myönsivät, että sen hallitus ei tee virallisesti yhteistyötä Trinidad ja Tobagon viranomaisten kanssa. Tämän asian suhteen ei ole tapahtunut edistystä komission 12 päivänä joulukuuta 2014 antaman päätöksen jälkeen.
            
         
               (54)
            
            
               Johdanto-osan 53 kappaleessa kuvattu tilanne osoittaa, että Saint Vincent ja Grenadiinit ei ole tehnyt yhteistyötä eikä koordinoinut toimiaan LIS-kalastuksen ehkäisemiseksi, estämiseksi ja lopettamiseksi kansainvälisen LIS-toimintasuunnitelman 28 kohdassa edellytetyllä tavalla niiden kolmansien maiden kanssa, joissa Saint Vincent ja Grenadiinien lipun alla purjehtivat alukset purkavat tai jälleenlaivaavat saaliin. Saint Vincent ja Grenadiinit ei ole myöskään tehnyt sopimuksia tai järjestelyjä muiden valtioiden kanssa tai muulla tavoin tehnyt yhteistyötä sovellettavien lakien ja kansallisella, alueellisella tai maailmanlaajuisella tasolla sovittujen suojelu- ja hoitotoimenpiteiden tai säännösten täytäntöönpanon valvomiseksi, kuten kansainvälisen LIS-toimintasuunnitelman 31 kohdassa edellytetään.
            
         
               (55)
            
            
               Kuten 12 päivänä joulukuuta 2014 annetun komission päätöksen johdanto-osan 25 kappaleessa selostetaan, komissio arvioi myös, onko Saint Vincent ja Grenadiinit tosiasiallisesti pannut sääntöjen valvonnan täytäntöön LIS-kalastukseen syyllistyneiden toimijoiden osalta ja onko määrätty riittävän ankaria seuraamuksia, niin että rikkojat eivät saa hyväkseen LIS-kalastuksesta aiheutuvaa hyötyä. Käytettävissä oleva näyttö vahvistaa, ettei Saint Vincent ja Grenadiinit ole täyttänyt kansainvälisen oikeuden mukaisia velvoitteitaan tosiasiallisten täytäntöönpanotoimenpiteiden suhteen.
            
         
               (56)
            
            
               Saint Vincent ja Grenadiinit ei ole kehittänyt kalastuslaivastonsa seurantaa, valvontaa ja tarkkailua sekä tarkastuksia ja tarkkailijajärjestelmää koskevaa kansallista strategiaa. Kuten 12 päivänä joulukuuta 2014 annetun päätöksen johdanto-osan 27 kappaleessa korostetaan, komissio saattoi toukokuussa 2014 tehdyn tarkastuskäynnin aikana todeta, että Saint Vincent ja Grenadiinit ei kykene valvomaan avomerellä liikkuvia, kolmansien maiden vesillä toimivia tai kolmansien maiden satamissa poikkeavia aluksiaan. Komissio pystyi varmentamaan helmikuussa 2016 paikan päälle tekemän käyntinsä aikana, että Saint Vincent ja Grenadiinit ei ollut parantanut laivastonsa puutteellista seurantaa ja oli näin ollen jättänyt täyttämättä YK:n merioikeusyleissopimuksen 94 artiklan, jonka mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen, sen päällikköön, muuhun päällystöön ja miehistöön nähden. Saint Vincent ja Grenadiinit rikkoo myös YK:n kalakantasopimuksen 18 artiklan 3 kohtaa, jossa määrätään toimenpiteistä, joita valtion on toteutettava sen lippua käyttäviin aluksiin nähden. Saint Vincent ja Grenadiinit ei myöskään täytä vaatimusten noudattamista ja täytäntöönpanoa koskevia lippuvaltion velvoitteita, joista määrätään YK:n kalakantasopimuksen 19 artiklassa, koska se ei ole osoittanut toimineensa mainitussa artiklassa vahvistettujen yksityiskohtaisten sääntöjen mukaisesti.
            
         
               (57)
            
            
               Saint Vincent ja Grenadiinien laivaston hallinnointia koskeva oikeudellinen kehys, joka perustuu vuoden 2001 avomerilakiin (High Seas Act) ja vuoden 2003 avomerikalastusasetukseen (High Seas Fishing Regulation), ei sisällä LIS-kalastustoiminnan määritelmää. Voimassa olevassa oikeudellisessa kehyksessä ei myöskään määritellä vakavia rikkomuksia eikä siihen sisälly vakavien rikosten kattavaa luetteloa, jossa esitettäisiin niistä määrättävät ankarat ja oikeasuhtaiset seuraamukset. Seuraamusjärjestelmä ei siis ole nykyisessä muodossaan riittävän kattava ja ankara, jotta sillä olisi varoittava vaikutus. Rikkeitä ja vakavia rikkomuksia ei käsitellä riittävällä tavalla vaatimusten noudattamisen varmistamiseksi, rikkomusten estämiseksi siellä, missä niitä tapahtuu, ja laittomaan toimintaan perustuvien hyötyjen viemiseksi rikkojilta, kuten kansainvälisen LIS-toimintasuunnitelman 21 kohdassa ja lippuvaltiotoimintaa koskevien FAO:n suuntaviivojen 38 kohdassa edellytetään.
            
         
               (58)
            
            
               Kuten 12 päivänä joulukuuta 2014 annetun päätöksen johdanto-osan 30 ja 31 kappaleessa korostetaan, Saint Vincent ja Grenadiinien kehitystasoa ei voida pitää tekijänä, joka heikentäisi toimivaltaisten viranomaisten valmiuksia toimia yhteistyössä muiden maiden kanssa ja toteuttaa täytäntöönpanon valvontatoimia. Kehitykseen liittyvien erityisten rajoitteiden arviointia kuvaillaan tarkemmin tämän päätöksen johdanto-osan 66–67 kappaleessa.
            
         
               (59)
            
            
               Komissio katsoo LIS-asetuksen 31 artiklan 3 kohdan ja 31 artiklan 5 kohdan a, b, c ja d alakohdan nojalla ja 12 päivänä joulukuuta 2014 antamansa päätöksen johdanto-osan 19–31 kappaleen ja 12 päivän joulukuuta 2014 jälkeen tapahtuneen kehityksen perusteella, että Saint Vincent ja Grenadiinit on laiminlyönyt sille lippuvaltiona kansainvälisen oikeuden mukaan kuuluvat yhteistyö- ja täytäntöönpanotoimiin liittyvät velvollisuudet.
            
         3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)
   
   
               (60)
            
            
               Kuten 12 päivänä joulukuuta 2014 annetun päätöksen johdanto-osan 34–39 kappaleessa selostetaan, komissio on analysoinut alueellisten kalastuksenhoitojärjestöjen ja erityisesti Kansainvälisen Atlantin tonnikalojen suojelukomission (ICCAT) julkaisemista saatavilla olleista tiedoista ne, jotka se katsoi merkityksellisiksi. Lisäksi komissio on tehnyt 12 päivänä joulukuuta 2014 annetun päätöksen jälkeen analyysin niistä merkityksellisiksi katsotuista tiedoista, jotka liittyvät Saint Vincent ja Grenadiinien asemaan ICCAT:n sopimuspuolena.
            
         
               (61)
            
            
               On huomattava, että Saint Vincent ja Grenadiinien laivaston kohteena ovat tonnikalat ja muut laajalti vaeltavat lajit ICCAT:n alueella. Näin ollen Saint Vincent ja Grenadiinien olisi tehtävä yhteistyötä ICCAT:n kanssa, koska ICCAT on toimivaltainen alueellinen kalastuksenhoitojärjestö kyseisellä alueella ja kyseisten lajien osalta. Huolimatta siitä, että Saint Vincent ja Grenadiinit on ICCAT:n sopimuspuoli, se ei kuitenkaan täytä velvollisuuttaan, joka sille YK:n merioikeusyleissopimuksen 117 artiklan mukaisesti lippuvaltiona kuuluu, ja toteuta kansalaistensa suhteen toimenpiteitä aavan meren elollisten luonnonvarojen säilyttämiseksi.
            
         
               (62)
            
            
               Kuten johdanto-osan 35–38 kappaleessa todetaan, ICCAT osoitti Saint Vincent ja Grenadiinien viranomaisille useita kirjeitä vuosina 2011–2013. ICCAT lähetti 12 päivänä joulukuuta 2014 annetun päätöksen jälkeen jälleen vuonna 2016 Saint Vincent ja Grenadiinien viranomaisille kirjelmän, jossa se painotti ICCAT:n kokouksessa vuonna 2015 yksilöityjä puutteita eli i) vuosikertomuksen, ii) Pohjois-Atlantin miekkakalan hoitosuunnitelman ja iii) vaatimustenmukaisuustaulukoiden viivästynyttä toimittamista. Kirjeessään ICCAT myös pyytää Saint Vincent ja Grenadiinien viranomaisia toimittamaan lisätietoja siitä, miten maa on pannut täytäntöön haiden säilyttämistä ja hoitoa koskevien nykyisten toimenpiteiden noudattamista koskevan ICCAT:n suosituksen 12-05. Lisäksi ICCAT ilmoitti, että kirjelmiin ei ollut tullut vastausta.
            
         
               (63)
            
            
               Saint Vincent ja Grenadiinit ei myöskään ole laatinut kansainvälisen LIS-toimintasuunnitelman 25 kohdassa suositeltua LIS-kalastuksen torjuntaa koskevaa kansallista toimintasuunnitelmaa.
            
         
               (64)
            
            
               Kuten 12 päivänä joulukuuta 2014 annetun päätöksen johdanto-osan 39 kappaleessa todetaan, Saint Vincent ja Grenadiinien maatalous-, metsätalous- ja kalastusministeriö ei kykene takaamaan YK:n merioikeusyleissopimuksen 91 artiklassa edellytettyä todellista yhteyttä valtion ja sen lipun alla purjehtivien alusten välillä.
            
         
               (65)
            
            
               Komissio katsoo LIS-asetuksen 31 artiklan 3 ja 6 kohdan nojalla ja 12 päivänä joulukuuta 2014 antamansa päätöksen johdanto-osan 35–39 kappaleen ja sen jälkeisen kehityksen perusteella, että Saint Vincent ja Grenadiinit on laiminlyönyt sille kansainvälisen oikeuden mukaan kuuluvat velvollisuudet, jotka koskevat kansainvälisiä sääntöjä ja määräyksiä sekä säilyttämis- ja hoitotoimenpiteitä.
            
         3.4   Kehitysmaiden erityiset rajoitukset (LIS-asetuksen 31 artiklan 7 kohta)
   
   
               (66)
            
            
               Muistutettakoon, että YK:n inhimillisen kehityksen indeksin (8) mukaan Saint Vincent ja Grenadiineja pidetään korkean inhimillisen kehityksen maana (188 maan joukossa sijalla 97). Lisäksi muistutetaan, että Euroopan parlamentin ja neuvoston asetuksen (EY) N:o 1905/2006 (9) mukaan Saint Vincent ja Grenadiinit luokitellaan ylemmän keskitulotason maiden ja alueiden luokkaan.
            
         
               (67)
            
            
               Kuten 12 päivänä joulukuuta 2014 annetun komission päätöksen johdanto-osan 42 kappaleessa todetaan, ei ole saatu pitäviä todisteita sen olettamuksen tueksi, että Saint Vincent ja Grenadiineille kansainvälisen oikeuden mukaan kuuluvien velvollisuuksien laiminlyönti johtuisi maan kehitystason rajoitteista. Ei ole myöskään konkreettista näyttöä siitä, että kalastustoiminnan seurannan, valvonnan ja tarkkailun osalta paljastuneet puutteet johtuisivat valmiuksien ja infrastruktuurin puutteista. On huomattava, että Saint Vincent ja Grenadiinien viranomaiset eivät ole esittäneet kehitystason rajoitteita perusteeksi puutteille ja että ne ovat todenneet hallintonsa olevan yleisesti ottaen tehokas.
            
         
               (68)
            
            
               Komissio katsoo LIS-asetuksen 31 artiklan 7 kohdan nojalla ja 12 päivänä joulukuuta 2014 antamansa päätöksen johdanto-osan 41, 42 ja 43 kappaleen ja 12 päivän joulukuuta 2014 jälkeen tapahtuneen kehityksen perusteella, että Saint Vincent ja Grenadiinien yleinen suorituskyky kalastusalalla ei ole heikentynyt sen kehitystason vuoksi.
            
         4.   YHTEISTYÖHÖN OSALLISTUMATTOMAN KOLMANNEN MAAN TOTEAMISTA KOSKEVAT PÄÄTELMÄT
   
   
               (69)
            
            
               Ottaen huomioon tehdyt päätelmät siitä, että Saint Vincent ja Grenadiinit on laiminlyönyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat velvollisuudet eikä ole toteuttanut toimenpiteitä LIS-kalastuksen ehkäisemiseksi, estämiseksi ja poistamiseksi, kyseinen maa olisi LIS-asetuksen 31 artiklan mukaisesti todettava LIS-kalastuksen torjuntaa koskevaan yhteistyöhön osallistumattomaksi kolmanneksi maaksi.
            
         
               (70)
            
            
               LIS-asetuksen 18 artiklan 1 kohdan g alakohdan mukaisesti jäsenvaltioiden toimivaltaisten viranomaisten on evättävä kalastustuotteiden tuonti unioniin ilman, että niiden tarvitsee pyytää lisätodisteita tai lähettää lippuvaltiolle avunpyyntöä, havaitessaan, että saalistodistuksen ovat varmentaneet sellaisen lippuvaltion viranomaiset, joka on todettu 31 artiklan mukaisesti yhteistyöhön osallistumattomaksi valtioksi.
            
         
               (71)
            
            
               Olisi todettava, että Saint Vincent ja Grenadiinien toteaminen maaksi, jonka komissio katsoo yhteistyöhön osallistumattomaksi, ei rajoita komissiota tai neuvostoa toteuttamasta myöhemmin toimia yhteistyöhön osallistumattomia maita koskevan luettelon laatimiseksi.
            
         5.   KOMITEAMENETTELY
   
   
               (72)
            
            
               Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Todetaan Saint Vincent ja Grenadiinit kolmanneksi maaksi, jonka komissio katsoo olevan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumaton maa.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 23 päivänä toukokuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 286, 29.10.2008, s. 1.
   
      (2)  Komission päätös, annettu 12 päivänä joulukuuta 2014, tiedon antamisesta kolmannelle maalle, jonka komissio katsoo mahdollisesti yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL C 453, 17.12.2014, s. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  Ks. Interpol Purple Notice No. 248, 13.1.2015, https://www.ccamlr.org/en/compliance/non-contracting-party-iuu-vessel-list ja alaviite 13.
   
      (5)  Ks. alaviite 3.
   
      (6)  Laki nro 2015-18, 13. heinäkuuta 2015.
   
      (7)  Ks. alaviite 3.
   
      (8)  Tietojen lähde: http://hdr.undp.org/en/statistics
   
      (9)  Euroopan parlamentin ja neuvoston asetus (EY) N:o 1905/2006, annettu 18 päivänä joulukuuta 2006, kehitysyhteistyön rahoitusvälineen perustamisesta (EUVL L 378, 27.12.2006, s. 41).